San Tomà e Prinsipe Republica Democràtega de San Tomà e Prinsipe República Democrática de São Tomé e Príncipe San Tomà e Prinsipe xe no Stato insulare de l'Africa sentral. El paexe el comprende le do ìzołe de l’arcipelago omònemo inte el Golfo del Biafra. I stati pì visini i xe la Guinea Equatorial a nordest e a sudovest, el Camerun, el Gabon a est la Nizeria a nord. Co i so 1 001 km² de area, el paexe el xe el pì picenin de l’Africa. San Tomà e Prinsipe el xe n’arcipelago in tel Golfo de Guinea, che le se cata a 300 km a ovest del Gabon, poco sora l’equatore. El xe formà da do ìzołe principali, São Tomé e Príncipe,, co altri ixoloti e scogli. I portoghezi xe stà i primi a visitar l’ìzoła de São Tomé , che l’era disabità. I portoghexi ga suito caiò l’importansa de ste ìzołe par i comerci co la costa e, dopo, par la trata dei sciavi. I primi abitanti xera portoghexi che el goerna volea i stesi lontan de casa. Le ìzołe no sembrava verghe tante risorse naturali, ma le ndasea ben par la cana da sucaro. Sciavi africani vegnea portà su le ìzołe par coltivar la cana e par la fin del secolo XVI la colonia xera la prima produtrice de sucaro in Africa. Inte el secolo XIX, dopo che la cana da sucaro xera andà fora de produsion, el cafè e el cacao xe stà importà su le ìzołe. Dopo pochi ani, São Tomé e Príncipe xe divantà le pi grandi esportatrici mondiali de cacao. Anca se la s-ciavitù xera stà abolida inte el 1876, i latifondisti portoghexi gavea dirito de sfrutar i lavoratori de le piantagioni. Inte el 1953 ghe fu na reolta de lavoradori co la risposta violenta del goerno . On grupo picoleto de tomeani ga fondà el Movimento par la Liberasion de San Tomà e Prinsipe e scominsià a domandare l’indipendenza. Co la fin de la ditatura de Marcello Caetano in Portogalo inte el 1974, el proceso par la indipendenza xe stà veloce. El 12 lulio 1975 Manuel Pinto da Costa prendeva la presidenza de la nova nasion. Inte el 1990, co la lagalizasion del multiparitismo, Miguel Trovoada xe divegnù presidente, riconfermà inte el 1996. Inte el 2003, l’esercito ga provà a far on colpo de stato a i dani del presidente Fradique de Menezes. I militari no xera contenti de la corusion e de la spartision dei proventi del petrolio. Dopo na mediasion de la Nizeria, i militari xe tornà ne le caserme. L'agricoltura xe oncora importante ma no xe bona de sostegnar la domanda locale de cibo. La pesca no la xe a livel comerciale. El petrolio descoverto ne le àcue rente a l’arcipelago, stà diventando la pi grosa entrada par lo Stato. La zente de San Tomà la conta 140 000 abitanti, chela de Prinsipe 6 000. I xe i disendenti de sie grupi difarenti: i mestiços disendenti dei s-ciavi africani che vegnea dal Benin, el Gabon e el Congo. angolares, i disendenti de s-ciavi angolani. forros, disendenti de s-ciavi libarà a la fin del XIX secolo. serviçais, lavoradori temporanei che vien da Angola, Mozanbico e Cao Verde. tongas, i fioi dei serviçais, nadi su le do ìzołe. eoropei, soratuto de orixene portoghexe. L’85% de la zente xe cristiana catolega. I cristiani protestanti i xe l’1%, i altri segue religioni tradisionali. La zente la parla portoghexe, ma anca łéngue creole .